## Rješenje Ustavnog suda Republike Hrvatske broj: U-IV-4820/2009 od 2. veljače 2010.

### NN 22/2010 (17.2.2010.), Rješenje Ustavnog suda Republike Hrvatske broj: U-IV-4820/2009 od 2. veljače 2010.

USTAVNI SUD REPUBLIKE HRVATSKE,

554

Ustavni sud Republike Hrvatske, u sastavu Jasna Omejec, predsjednica Suda, te suci Mato Arlović, Marko Babić, Slavica Banić, Mario Jelušić, Davor Krapac, Ivan Matija, Antun Palarić, Aldo Radolović, Duška Šarin, Miroslav Šeparović i Nevenka Šernhorst, rješavajući u postupku povodom zahtjeva Ministarstva financija Republike Hrvatske, Porezne uprave, Područnog ureda Dubrovnik, za rješavanje sukoba nadležnosti, na sjednici Suda održanoj dana 2. veljače 2010. godine, donio je

RJEŠENJE

I. Privremeno se prekidaju postupci:

– u predmetu koji se kod Ministarstva financija Republike Hrvatske, Samostalne službe za drugostupanjski upravni postupak vodi u povodu žalbe izjavljene protiv rješenja Ministarstva financija Republike Hrvatske, Područnog ureda Dubrovnik, Ispostava Dubrovnik klasa: UP/I-410-20/06-01/132, urbroj: 513-07-19-01/2009-01 od 27. ožujka 2009. godine,

– u predmetu Općinskog suda u Dubrovniku broj: P-713/09.

II. Ovo rješenje stupa na snagu danom donošenja, a privremeni prekid postupaka ostaje na snazi do donošenja odluke Ustavnog suda o zahtjevu Ministarstva financija Republike Hrvatske za rješavanje pozitivnog sukoba nadležnosti između tijela državne uprave i tijela sudbene vlasti.

III. Ovo rješenje objavit će se u »Narodnim novinama«.

Obrazloženje

1. Pred ovim Sudom vodi se postupak u povodu zahtjeva Ministarstva financija Republike Hrvatske za rješavanje pozitivnog sukoba nadležnosti između tijela državne uprave i tijela sudbene vlasti.

2. U zahtjevu podnositelj navodi da pozitivni sukob nadležnosti postoji budući da su Robert Prebisalić i Darija Prebisalić, oboje iz Dubrovnika, Općinskom sudu u Dubrovniku podnijeli protiv podnositelja zahtjeva tužbu radi isplate stečenog bez osnove, a što se u biti odnosi na dio neisplaćenih kamata koje tužitelji potražuju od podnositelja zahtjeva s osnove njegovog rješenja o isplati uplaćenog poreza na promet nekretnina bez pravne osnove.

Budući da se o vraćanju tužiteljima uplaćenog poreza na promet bez pravne osnove već vodio postupak kod Ministarstva financija Republike Hrvatske, Porezne uprave, Područnog ureda Dubrovnik, Ispostava Dubrovnik (klasa: UP/I-410-20/06-01/132, urbroj: 513-07-19-01/2009-1) prema mišljenju podnositelja zahtjeva i o spornom potraživanju tužitelja trebalo bi odlučivati tijelo koje je rješavalo o njihovom glavnom potraživanju.

3. Člankom 81. stavkom 4. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst, u daljnjem tekstu: Ustavni zakon) propisano je:

Ustavni sud može odrediti da se do njegove odluke prekine postupak pred tijelima među kojima je došlo do sukoba nadležnosti.

4. S obzirom da prekid postupaka koji se vode u predmetu Ministarstva financija Republike Hrvatske, Samostalne službe za drugostupanjski upravni postupak u povodu žalbe izjavljene protiv rješenja Ministarstva financija Republike Hrvatske, Područnog ureda Dubrovnik, Ispostava Dubrovnik klasa: UP/I-410-20/06-01/132, urbroj: 513-07-19-01/2009-01 od 27. ožujka 2009. godine i u predmetu Općinskog suda u Dubrovniku broj: P-713/09 koji se vodi u povodu tužbe Roberta Prebisalića i Darije Prebisalić protiv podnositelja zahtjeva radi isplate stečenog bez osnove, nisu suprotni javnom interesu niti bi se prekidom tih postupaka nekom nanijela veća šteta, Ustavni sud utvrđuje da su ispunjene pretpostavke propisane člankom 81. stavkom 4. Ustavnog zakona.

Iz tih razloga je, na temelju članka 81. stavka 4. Ustavnog zakona, riješeno kao u točkama I. i II. izreke, a točka III. izreke temelji se na članku 29. stavku 1. Ustavnog zakona.

Broj: U-IV-4820/2009

Zagreb, 2. veljače 2010.

USTAVNI SUD REPUBLIKE HRVATSKE

Predsjednica Suda
dr. sc. Jasna Omejec, v. r.

Rješenje, NN 22/2010-554